তুরস্ক সীমান্তের অদূরে অবস্থিত ‘সুলুক’ শহরটি গত ফেব্রুয়ারিতে দায়েশ দখলে নিয়েছিল। এরপর মাত্র একমাস শহরটি সন্ত্রাসীদের নিয়ন্ত্রণে ছিল। এক মাসে সেখানে চলেছে নৃশংসতম বর্বরতা। সিরিয়ার কুর্দিশ পিপল’স প্রোটেকশন ইউনিটসের কমান্ডার মোহাম্মাদ জিরকিস বলেছেন, তারা হাজার হাজার নিরপরাধ মানুষের মৃতদেহ খুঁজে পেয়েছেন। এর মধ্যে বহু নারী ও শিশুও রয়েছে, হত্যার আগে যাদের ওপর নির্মম নির্যাতন চালানো হয়েছে। দায়েশের হাত থেকে বেঁচে যাওয়া আব্দুল হালিফ আল জাসিম বলেছেন, “শহরবাসীদেরকে ধরে ধরে পাহাড়ের উঁচু স্থানে জড়ো করা হতো। এরপর তাদের লক্ষ্য করে গুলি চালানো হতো। ভয়ে লোকজন দৌড়াতে গিয়ে পাহাড় থেকে পড়ে যেতো। এভাবেই সেখানে লাশের স্তূপ জমেছে।” এখনও সেখানে রক্তের দাগ ও ভাঙা হাড় ছড়িয়ে-ছিটিয়ে আছে বলে তিনি জানান।